*Tämä artikkeli käsittelee mykkäelokuvaa. Andalusialainen koira -nimisestä kustantamosta on eri artikkeli.*

**Andalusialainen koira** (ransk. *Un chien andalou*) on Luis Buñuelin (käsikirjoittaja/ohjaaja) ja Salvador Dalín 16 minuuttia kestävä surrealistinen mykkäelokuva.

Vastaanotto ja kritiikki
------------------------

Elokuva tuotettiin Ranskassa 1929 ja on kuvattu Le Havressa ja Pariisissa. Se sai alkunsa aikansa avantgardistisesta elokuvaliikkeestä mutta myös arvosteli sitä.

Avantgardistisen muodon mukaisesti elokuva koostuu näennäisesti toisiinsa liittymättömistä, ajoittain vastenmielisistä kohtauksista, jotka pyrkivät järkyttämään katsojaa. Toisaalta elokuva irtautuu avantgardistisesta perinteestä keskittymällä myös "sisältöön" ja elokuvan keinoihin: yllättäviin kamerakulmiin, elokuvatrikkeihin jne.

Elokuvan ajankulkua rikotaan muun muassa siirtymällä "olipa kerran" -ajasta "kahdeksan vuotta myöhemmin" -aikaan. Samat henkilöhahmot, esittelemättä jääneet mies ja nainen, esiintyvät elokuvassa toistuvasti. Heitä näytelleet Simone Mareuil ja Pierre Batcheff tekivät myöhemmin itsemurhan, Batcheff vuonna 1932 ja Mareuil vuonna 1954.

Luis Buñuel lisäsi vuonna 1960 elokuvaan äänen. Hän käytti samaa musiikkia (äänitteinä), jota käytettiin vuoden 1929 näytöksissä: otteita Richard Wagnerin *Tristan ja Isolden* "Liebestodista" sekä kahta argentiinalaista tangoa.

**Varoitus:  Seuraava kirjoitus paljastaa yksityiskohtia juonesta.**

Tapahtumat
----------

Elokuvan alkukohtaus hetkeä ennen kuin naisen silmä viilletään partaveitsellä.
Elokuvan alussa mies silpoo naisen silmän partaveitsellä, minkä jälkeen esitetään joukko surrealistisia kohtauksia: aluksi miehen kämmenen reiästä ryömii muurahaisia, sen jälkeen sokea nainen tökkii kepillään kadulla lojuvaa irronnutta kättä.

Mies näkee naisen jäävän auton alle viereisellä kadulla ja alkaa kouria naista, joka pakenee. Kohta mies yrittää päästä nurkkaan ajetun naisen luokse vetäen kahta flyygeliä, jotka sisältävät kuolleita ja mäteneviä aasinosia, Raamatun laintaulut ja kaksi pappia, joista toista näyttelee Dalí itse.

Sen jälkeen miehen isä, jota esittää sama näyttelijä, saapuu rankaisemaan tätä, mutta mies ampuu hänet kahdella pistoolilla, jotka ilmestyvät miehen käsiin tyhjästä. Lopussa naisen kainalokarvat kiinnittyvät miehen kasvoihin, jolloin nainen lähtee rannalle ja tapaa miehen, jota esittää Dalí. He vaikuttavat onnellisilta, mutta viimeinen otos näyttää heidät staattisena ja paikallaan, kuin kuolleena, haudattuna hiekkaan.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Simone Mareuil  | … |  nainen
  |
|  Pierre Batcheff  | … |  mies
  |
|  Luis Buñuel  | … |  partaveitsimies
  |
|  Salvador Dali  | … |  pappi
  |
|  Jaime Miravilles  | … |  pappi
  |

Lähteet
-------

1. ↑  Fuchs, Cynthia: Un Chien Andalou (1929) *PopMatters*.  09.1.2005. Viitattu 25.01.2018 (englanniksi).
2. 1 2 3 4  Glödstaf, Kari: Andalusialainen koira *Mykkaelokuvat.com*.  30.6.2007. Viitattu 25.01.2018.
3. ↑  White, M. B.: Un Chien Andalou *Film (Movie) Plot and Review - Publications*. Viitattu 25.01.2018 (englanniksi).
4. ↑  Edwards, Bobb: Simone Mareuil *Find A Grave Memorial*.  25.8.2005. Viitattu 25.01.2018 (englanniksi).
5. 1 2 3 4  Un Chien Andalou (1929) *The Unaffiliated Critic*.  20.3.2016. Viitattu 25.01.2018 (englanniksi).

Aiheesta muualla
----------------

* Un Chien Andalou Video.
* Arvostelu: Un chien andalou (elitisti.net)
* Buñuelista (Arkistoitu – Internet Archive) (englanniksi)
* Movies Didn't Get /  Movies Didn't Get: Un Chien Andalou - Kill Your Symbols(englanniksi)
* McNeill, Isabelle: Waking dream *The New Humanist*.  10.7.2007 (englanniksi).
* Bazalgette, Felix: The strange, intoxicating madness of Un Chien Andalou *Little White Lies*.  14.1.2017 (englanniksi).